Timoteus (Efesoksen piispa)

**Timoteus (Efesoksen piispa),** myös **Timoteus Efesoslainen** tai **Pyhä Timoteus** (s. Lystra – k. n. 97 Efesos) (, "Jumalaa pelkäävä") oli apostoli Paavalin opetuslapsi ja hänen lähetysmatkojensa seuralainen. Häntä pidetään myös marttyyrina ja Efesoksen ensimmäisenä piispana. 

Uusi Testamentti sisältää Paavalin kaksi kirjettä Timoteukselle, mutta niitä ei katsota Paavalin itsensä kirjoittamiksi, vaan ne ovat luultavasti ensimmäisen vuosisadan lopun tekstejä.  Timoteus on roomalaiskatolisen kirkon pyhimys ja ortodoksisen kirkon pyhä. Hänen muistopäivänsä on katolisessa kirkossa 26. tammikuuta ja ortodoksisessa kirkossa 22. tammikuuta. Ortodoksinen kirkko kunnioittaa apostoli Timotheosta myös yhtenä seitsemästäkymmenestä apostolista.

## Pyhimyselämäkerta

### Apostoli Paavalin työtoveri
Kerrotaan, että toisella vierailullaan Lystraan vuonna 50 Paavali tapasi Timoteuksen ja otti tämän  työtoverikseen.,  Timoteus oli perustamassa seurakuntia, erityisesti Korinttiin, Tessalonikaan ja Filippiin. Hän seurasi nähtävästi Paavalia Efesokseen ja Vähään-Aasiaan (Ap. t. 19:22; 1. Kor. 16:10–11) ja oli myöhemmin Paavalin vankeuden aikana Efesoksessa tämän läheinen työtoveri. Perimätieto teki hänestä Efesoksen ensimmäisen piispan, ja siellä hänen väitetään kokeneen  marttyyrikuoleman Rooman keisari Nervan aikana. 

### Marttyyrikuolema
Hagiografian mukaan Efesoksen pakanat olivat viettämässä hedelmällisyyden jumalatar Artemiksen juhlaa), joka päättyi orgioihin. Kaupunkilaiset juhlivat raivokkaasti kasvot maalattuina, ja juhlinnan aikana tehtiin kaikenlaista iljettävää, jolloin Timoteus yritti pysäyttää kulkueen ja puhua sen osallistujille järkeä. Hän ylisti todellista Jumalaa ja julisti todellista uskoa Kristukseen. Tällöin juhlijat kävivät hänen kimppuunsa nuijin ja puukoin. Kristityt onnistuivat saamaan puolikuolleen Timoteuksen heidän käsistään ja kantoivat hänet pois läheiselle kukkulalle, missä vakavasti loukkaantunut "pyhä apostoli Timoteus antoi sielunsa Kristuksen haltuun."

Efesoksessa sijaitsi kuuluisa Artemiin temppeli. Efesoslaisten harjoittama Artemiksen palvonta mainitaan myös Apostolien teoissa (Apt. 19).   

### Reliikki
Sanotaan, että Pyhän Timoteuksen ruumis haudattiin apostoli Johanneksen haudan lähelle. Vuonna 356 hänen reliikkinsä olisi siirretty pyhän Artemioksen (20.10.) johdolla Konstantinopoliin yhdessä apostoli Andreaan ja Luukkaan reliikkien kanssa Pyhien apostolien kirkkoon. Siellä niiden kautta kerrotaan tapahtuneen monia ihmeitä. Ristiretkeläisen katsotaan ryöstäneen reliikit vuonna 1204. 

Vuonna 1945 Termolin katedraalista Molisessa löydettiin Pyhän Timoteuksen reliikit lokerosta, joka sijaitsi metrin  lattiapinnan alapuolella. Sitä peittävän marmorilaatan kääntöpuolella oli latinankielinen kirjoitus: *“Kristuksen nimessä. Aamen. Herran vuonna 1239. Tässä lepää autuaan Timoteuksen, autuaan apostolin opetuslapsen, ruumis, jonka kunnianarvoisa piispa Stefano kätki…”* 

## Timoteus varhaisissa kristillisissä lähteissä
Kahden Timoteukselle omistetun paimenkirjeen lisäksi Timoteusta ylistetään 1. Korinttilaiskirjeessä, Filippiläiskirjeessä ja Roomalaiskirjeessä. Hänet mainitaan myös 1. ja 2. Tessalonikalaiskirjeessä sekä 2. Korinttilaiskirjeessä. Pyhä Johannes Damaskolainen kertoo, että Timoteus oli mukana todistamassa Neitsyt Marian elämän päättymistä.

## Katso myös
*Ensimmäinen kirje Timoteukselle
*Toinen kirje Timoteukselle

## Lähteet